
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Aurel Mogoșeanu



Având în vedere Referatul de aprobare al proiectului de hotărâre cu nr. TMI2023-003637 / 19.07.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Aurel Mogoșeanu, 

Având ȋn vedere expunerea de motive pentru propunerea de acordare a titlului de cetățean de onoare al Municipiului Timișoara domnului Aurel Mogoșeanu, ȋnaintată domnului primar Dominic Fritz de către Societatea Română de Anestezie Terapie Intensivă, prin președinte Prof.dr. Șerban-Ion Bubenek-Turconi, cu nr. MTM2023-012468 din 19.07.2023;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:

Domnul Aurel Mogoșeanu s-a născut ȋn satul Gornenți, județul Mehedinți, și ȋn prezent trăiește ȋn orașul nostru, unde se bucură de prețuire și recunoaștere. De-a lungul anilor, cariera sa a depăsit cu mult granițele locale, el fiind o personalitate de prim rang ȋn viata medicală a țării. O simplă parcurgere a elementelor sale biografice ar putea scoate ȋn evidență nivelul de prestigiu al activității sale.
Ȋn anul 1972, domnul Mogoșeanu a ȋnființat prima secție de A.T.I. din Timișoara, pe care a și condus-o până ȋn anul 2002. A fost deci, și primul Profesor de ATI din Timișoara și vestul României, fondator al specialității de Anestezie-Terapie-Intensivă. Cretor al Școalii timișoreane de A.T.I., este recunoscut și ca unul din părinții fondatori ai disciplinei de A.T.I. din România. 
Pe lângă aceste realizări, este cunoscut ca autor sau coautor a numeroase lucrări de specialitate, manuale, cursuri și monografii. S-a supraspecializat ȋn Danemarca și Germania, a primit un certificat de inovație pentru un aparat de resuscitare respiratorie, a fost decorat cu Ordinul “Meritul sanitar”, a primit, ȋn 1976, Diploma Uniunii Medicale Balcanice, a devenit membru de onoare al Academiei de Științe Medicale din România, iar Universitatea de Medicină și Farmacie „Victor Babeș” din Timișoara i-a înmânat Diploma de Excelență.

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului prof.univ.dr. Aurel Mogoșeanu îndeplineşte condiţiile pentru a fi supus dezbaterii şi aprobării plenului Consiliului Local.

